Paġna KAPITOLU I - DISPOŻIZZJONIJIET ĠENERALI Artikolu 1 - Isem, sede, post u lingwa operattiva Artikolu 2 - Kompitu u attivitajiet Il-komponenti tal-ERIC KAPITOLU 2 - SĦUBIJA Artikolu 3 - Sħubija u entità rappreżentanti Artikolu 4 - Dħul ta' membri u osservaturi Artikolu 5 - Irtirar ta' membru/Terminazzjoni tal-isħubija jew tal-istatus ta' osservatur KAPITOLU 3 - DRITTIJIET U OBBLIGI TAL-MEMBRI U TAL-OSSERVATURI Artikolu 8 - Assemblea Ġenerali Artikolu 10 - Korpi Sussidjarji KAPITOLU 5 - RAPPURTAR LILL-KUMMISSJONI Artikolu 11 - Rappurtar lill-Kummissjoni Artikolu 12 - Politiki dwar l-Impjiegi Artikolu 13 - Politiki dwar l-Akkwist u l-Eżenzjoni mit-Taxxa Artikolu 14 - Riżorsi, Politiki Baġitarji, Responsabbilità u Assigurazzjoni Artikolu 15 - Aċċess għall-Faċilitajiet LifeWatch ERIC u l-Politika ta' Disseminazzjoni Artikolu 16 - Evalwazzjonijiet Xjentifiċi u Tekniċi Artikolu 17 - Politiki dwar l-aċċess għad-dejta u dwar id-Drittijiet ta' Proprjetà Intellettwali KAPITOLU 7 - DURATA, STRALĊ, TILWIM, LEĠIŻLAZZJONI APPLIKABBLI U DISPOŻIZZJONIJIET RIGWARD L-EMENDAR Artikolu 19 - Stralċ u Insolvenza Artikolu 20 - Leġiżlazzjoni applikabbli Artikolu 22 - Disponibbiltà tal-Istatuti Artikolu 23 - Emendi għall-Istatuti KAPITOLU 8 - DISPOSIZZJONIJIET DWAR IT-TWAQQIF U DISPOSIZZJONIJIET TRANŻITORJI Artikolu 24 - Dispożizzjonijiet dwar it-twaqqif Artikolu 25 - Dispożizzjonijiet Tranżitorji ANNESS 1 - LISTA TAL-MEMBRI, TAL-OSSERVATURI U TAL-ENTITAJIET RAPPREŻENTANTI ANNESS 2 - KONTRIBUZZJONIJIET FINANZJARJI U IN NATURA LifeWatch ERIC għandu jkun infrastruttura ta' riċerka distribwita organizzata f'konformità mal-Artikoli 2.3 u 2.4. Is-sede statutorja ta' LifeWatch ERIC għandha tkun f'Sevilja, fir-Renju ta' Spanja (minn hawn 'il quddiem imsejjaħ l-Istat Membru ospitanti). Il-lingwa operattiva ta' LifeWatch ERIC għandha tkun il-lingwa Ingliża. Il-kompitu prinċipali ta' LifeWatch ERIC għandu jkun li jiġu stabbiliti u li jitħaddmu s-sistemi tal-infrastruttura u ta' informazzjoni meħtieġa biex jiġu mobilizzati u integrati dejta u algoritmi għal riċerka dwar il-bijodiversità u l-ekosistemi, kif ukoll li jsir t-titjib tal-fehim, tar-rabtiet u tas-sinerġiji ma' sfidi soċjetali oħra bħal pereżempju l-adattament għat-tibdil fil-klima u l-mitigazzjoni tiegħu, u li jiġu pprovduti kapaċitajiet analitiċi. Għal dan il-għan, LifeWatch ERIC għandu jwettaq u jikkoordina varjetà ta' attivitajiet, li jinkludu iżda li mhumiex limitati għal dawn li ġejjin: It-tħaddim ta' infrastruttura ta' riċerka distribwita li għandha tinkludi kapaċitajiet li jaġevolaw l-abilitazzjoni għall-mobilizzazzjoni ta' dejta dwar il-bijodiversità xprunata mid-domanda; aċċess integrat għal riżorsi ta' dejta distribwiti; il-provvista ta' servizzi għall-iskoperta, l-analiżi, l-immudellar u l-viżwalizzazzjoni tad-dejta; appoġġ għall-utenti bbażat fuq l-Internet u fuq is-siti; u ambjenti diġitali għall-koperazzjoni u l-esperimentazzjoni xjentifika. L-appoġġ għal u l-kooperazzjoni ma' faċilitajiet nazzjonali u internazzjonali fuq il-bażi ta' ftehimiet dwar il-livell ta' servizz rigward il-mobilizzazzjoni tad-dejta u l-kondiviżjoni tad-dejta; kapaċità komputazzjonali; u l-iżvilupp ta' kapaċitajiet ġodda ta' infrastruttura - inkluż l-esplorazzjoni ta' rwol ta' intermedjarju li jikkoordina r-rekwiżiti u l-pjanijiet ta' twassil bejn il-faċilitajiet, l-istituzzjonijiet u l-organizzazzjonijiet nazzjonali u internazzjonali jekk dawn jitolbu li jsir hekk. Il-bini ta' kapaċità sabiex jitrawmu opportunitajiet ġodda għall-iżvilupp xjentifiku fuq skala kbira; sabiex jitħaffef il-ġbir tad-dejta b'teknoloġiji ġodda; sabiex jiġi appoġġat teħid ta' deċiżjonijiet ibbażat fuq l-għarfien għall-ġestjoni tal-bijodiversità u tal-ekosistemi; u biex jingħata appoġġ lil programmi ta' taħriġ. Iż-żamma ta' kapaċità għat-titjib tal-infrastruttura tar-riċerka, l-innovazzjoni u l-valorizzazzjoni tal-għarfien u tat-teknoloġija, u l-iżvilupp ta' kapaċitajiet analitiċi ġodda. It-twettiq ta' kwalunkwe kompitu ieħor marbut mill-qrib mal-attivitajiet imsemmija hawn fuq li l-Assemblea Ġenerali tista' tiddeċiedi li għandu jsir. LifeWatch ERIC għandu jinkludi: Faċilitajiet Komuni, kif appoġġati mill-membri. Il-partijiet ewlenin tal-Faċilitajiet Komuni għandhom ikunu fi Spanja (relazzjonijiet istituzzjonali, inklużi organizzazzjonijiet li jaġixxu bħala fornituri ta' dejta u li jikkoordinaw siti ta' monitoraġġ, servizzi amministrattivi, legali u finanzjarji ta' LifeWatch ERIC u l-organizzazzjoni u l-koordinazzjoni ta' attivitajiet ewlenin tal-ICT u tal-kostruzzjoni distribwita u l-operazzjonijiet distribwiti tiegħu); fl-Italja (l-organizzazzjoni u l-koordinazzjoni tas-servizzi LifeWatch għall-komunità dwar il-bijodiversità) u fin-Netherlands (koordinazzjoni ta' laboratorji virtwali u ta' innovazzjonijiet), mingħajr ħsara għall-possibbiltà li partijiet mill-Faċilitajiet Komuni jiġu stabbiliti fit-territorju ta' membri oħra. Ċentri LifeWatch distribwiti, apparti l-Faċilitajiet Komuni, parti minn LifeWatch ERIC, stabbiliti skont kondizzjonijiet deċiżi mill-Assemblea Ġenerali għall-membru fejn dawn ikunu jinsabu. Dawk il-kondizzjonijiet għandhom jinkludu dispożizzjonijiet dwar ir-responsabbiltà jew l-obbligazzjoni finanzjarja tal-membru fejn jinsab iċ-Ċentru Distribwit. LifeWatch ERIC għandu jikkonkludi ftehimiet dwar il-livell ta' servizz mal-membri, maċ-ċentri jew mal-entitajiet ġuridiċi għar-regolamentazzjoni tal-operazzjonijiet u s-servizzi tagħhom għal LifeWatch ERIC fuq bażi kollaborattiva, mingħajr ħsara għall-possibbiltà li dawn is-servizzi jiġu pprovduti bħala kontribuzzjonijiet in natura. LifeWatch ERIC għandu jwettaq il-kompitu prinċipali tiegħu fuq bażi mhux ekonomika. LifeWatch ERIC jista' jwettaq attivitajiet ekonomiċi limitati relatati mill-qrib mal-kompitu tiegħu, sakemm dawn ma jfixklux il-ksib tal-objettivi primarji tiegħu fuq bażi mhux ekonomika. LifeWatch ERIC jista' jrawwem l-isfruttament ta' dejta u prodotti minn Copernicus, il-programm tal-Unjoni Ewropea għall-monitoraġġ tad-Dinja. L-informazzjoni ambjentali hija ta' importanza kruċjali għall-fehim tagħna dwar kif il-pjaneta tagħna u l-ekosistemi tagħha qed jinbidlu. L-entitajiet li ġejjin jistgħu jsiru membri ta' LifeWatch ERIC jew osservaturi mingħajr id-dritt tal-vot: L-Istati Membri tal-Unjoni Ewropea (minn hawn 'il quddiem "l-Istati Membri"); Pajjiżi assoċjati; Pajjiżi terzi għajr għall-pajjiżi assoċjati; Organizzazzjonijiet intergovernattivi. Il-lista tal-membri u tal-osservaturi ta' LifeWatch ERIC, kif ukoll dik tal-entitajiet li jirrappreżentawhom, tinsab fl-Anness 1. Il-lista tal-membri u tal-osservaturi fl-Anness 1 għandha tiġi aġġornata mill-Assemblea Ġenerali u l-lista tal-entitajiet rappreżentanti għandha tiġi aġġornata mill-Uffiċjal Kap Eżekuttiv wara l-wasla ta' notifika dovuta mill-membru li jagħmel il-ħatra skont ir-rekwiżiti stabbiliti fir-Regoli ta' Implimentazzjoni. Il-membri u l-osservaturi jistgħu jiġu rappreżentati minn entità pubblika waħda jew aktar, iżda minn massimu ta' tlieta, inkluż reġjuni, jew minn entitajiet privati b'missjoni ta' servizz pubbliku. Dawn l-entitajiet rappreżentanti għandhom jiġu maħtura skont ir-regoli u l-proċeduri proprji tal-membri. Il-membri u l-osservaturi għandhom jiddeterminaw it-tul tal-mandat tal-membri tagħhom, kif ukoll il-kapaċità tagħhom b'rabta mal-eżerċitar ta' drittijiet u obbligi speċifiċi. L-Assemblea Ġenerali għandha tiżgura li l-Istati Membri jew il-pajjiżi assoċjati ikollhom b'mod konġunt il-maġġoranza tad-drittijiet tal-vot fl-Assemblea Ġenerali, kif ukoll il-maġġoranza tal-membri tal-Kumitat Permanenti. L-Assemblea Ġenerali għandha tiddetermina kwalunkwe modifiki fid-drittijiet tal-vot li huma meħtieġa biex jiġi żgurat li LifeWatch ERIC ikun konformi ma' dak ir-rekwiżit f'kull ħin. Fil-ħin tat-twaqqif ta' LifeWatch ERIC, il-membri għandhom jissemmew bħala "membri fundaturi". Il-kundizzjonijiet għad-dħul ta' membri ġodda huma dawn: Stati Membri, pajjiżi assoċjati u pajjiżi terzi oħrajn li mhumiex pajjiżi assoċjati għandhom jippreżentaw applikazzjoni bil-miktub għas-sħubija lill-President tal-Assemblea Ġenerali. L-applikazzjoni għas-sħubija għandha tinkludi mhux aktar minn tliet entitajiet li għandhom jirrappreżentaw lill-membru fl-Assemblea Ġenerali. L-applikazzjoni għandha tiddeskrivi kif l-applikant se jikkontribwixxi għall-objettivi u l-attivitajiet ta' LifeWatch ERIC previsti fl-Artikolu 2, u kif l-applikant għandu jissodisfa l-obbligi tiegħu. Il-pajjiżi assoċjati għandhom jiġu ammessi mill-Assemblea Ġenerali permezz ta' vot b'maġġoranza sempliċi. Pajjiżi terzi oħra li mhumiex pajjiżi assoċjati għandhom ikunu ammessi permezz ta' vot ta' maġġoranza assoluta mill-Assemblea Ġenerali. L-ammissjoni ta' membru ġdid tista' tiġi deċiża mill-Assemblea Ġenerali wara li jasal rapport tal-Bord Eżekuttiv li jkun fih it-termini u l-kondizzjonijiet skont liema l-applikant jista' jingħaqad ma' LifeWatch ERIC. Organizzazzjoni intergovernattiva għandha tapplika għas-sħubija għand il-President tal-Assemblea Ġenerali u tista' tiġi ammessa permezz ta' votazzjoni b'maġġoranza kwalifikata skont il-kondizzjonijiet deċiżi mill-Assemblea Ġenerali wara l-wasla tar-rapport tal-Bord Eżekuttiv imsemmi fit-taqsima 1.e). ta' qabel. Membru ġdid ta' LifeWatch ERIC ma jistax jirtira, għall-inqas għall-bqija tal-perjodu ta' ħames snin fis-seħħ fil-ħin tal-adeżjoni tiegħu. Jekk il-membru l-ġdid jiġi aċċettat wara l-ewwel tliet snin ta' perjodu ta' ppjanar ta' ħames snin, dan għandu jibqa' membru mill-inqas għall-bqija taż-żmien li jkun jifdal mill-perjodu ta' ħames snin fis-seħħ fil-ħin tal-adeżjoni tiegħu u għall-perjodi ta' programmazzjoni suċċessivi ta' ħames snin, sakemm l-irtirar ma jiġix mitlub għal dak il-perjodu li jkun imiss ta' ħames snin skont l-Artikolu 5(2). L-Istati Membri, il-pajjiżi assoċjati, il-pajjiżi terzi għajr pajjiżi assoċjati jew organizzazzjonijiet intergovernattivi li jixtiequ jikkontribwixxu lejn LifeWatch ERIC iżda li għad mhumiex f'pożizzjoni li jissieħbu bħala membri għandhom jippreżentaw applikazzjoni bil-miktub lill-President tal-Assemblea Ġenerali għal status ta' osservatur. Il-kundizzjonijiet għall-ammissjoni ta' osservaturi huma dawn: L-osservaturi għandhom ikunu ammessi għal perjodu ta' sentejn. Dan il-perjodu jista' jiġi estiż għal massimu ta' sentejn oħra. Qabel it-tmiem tal-perjodu korrispondenti, l-osservatur għandu japplika biex isir membru ta' LifeWatch ERIC jew biex joħroġ minn LifeWatch ERIC. F'każijiet eċċezzjonali, l-Assemblea Ġenerali tista' tiddeċiedi, permezz ta' vot b'maġġoranza sempliċi, li testendi l-istatus tal-osservatur sa perjodu addizzjonali massimu ta' sentejn. Id-dħul ta' osservaturi għandu jeħtieġ l-approvazzjoni tal-Assemblea Ġenerali b'vot b'maġġoranza sempliċi. Is-sħubija għandha tkun ta' perjodu ta' mill-inqas ħames snin u għandha tkompli tul perjodi suċċessivi ta' ħames snin għat-tul ta' żmien kollu li matulu jkun attiv LifeWatch ERIC. L-impenn finanzjarju ta' ħames snin għandu jkun konformi mal-Programm ta' Ħidma multiannwali u mal-Baġit Indikattiv kif deskritt fl-Anness 2. Membru jista' jirtira fl-aħħar tat-tielet sena ta' perjodu ta' ħames snin jekk dan jinnotifika l-intenzjoni tiegħu li jirtira qabel tmiem it-tieni sena tal-perjodu ta' ħames snin. Il-membri għandhom jiġu infurmati dwar kwalunkwe talba għall-irtirar fi żmien ħmistax-il jum wara l-wasla tat-talba. L-obbligi finanzjarji u obbligi oħrajn ta' membru li jkun se jirtira għandhom jiġu ssodisfati qabel ma l-irtirar ikun jista' jsir effettiv. F'każ li Faċilitajiet Komuni jew Ċentri Distribwiti jew assi oħra ta' LifeWatch ERIC ikunu jinsabu fit-territorju tal-membru li jkun se jirtira, il-membru jista' jieħu lura dawk l-assi f'kumpens ġust skont kif maqbul mill-Assemblea Ġenerali. L-Assemblea Ġenerali għandha tissospendi d-drittijiet tal-vot ta' membru meta dak il-membru jittardja l-ħlas dovut minnu għal aktar minn sena wara l-bidu tas-sena finanzjarja. L-Assemblea Ġenerali għandu jkollha s-setgħa li tittermina s-sħubija jew l-istatus ta' osservatur jekk jiġu ssodisfati dawn il-kondizzjonijiet: Il-membru jew l-osservatur ikun kiser b'mod serju obbligu wieħed jew aktar skont dawn l-Istatuti; Il-membru jew osservatur ikun naqas milli jirregola tali ksur f'perjodu ta' sitt xhur wara notifika bil-miktub tal-President tal-Assemblea Ġenerali wara l-adozzjoni tal-minuti tal-Assemblea Ġenerali li jkunu kkonfermaw il-ksur. Il-Bord Eżekuttiv għandu jgħarraf lill-Assemblea Ġenerali dwar membru jew osservatur li bl-azzjonijiet tiegħu ikun qed jikser b'mod persistenti l-obbligi tiegħu skont l-Istatuti, u għandu jitlob lil dak il-membru jew osservatur jissodisfa l-obbligi tiegħu. Jekk il-membru jew l-osservatur ma jikkonformax fi żmien perjodu ta' sitt xhur, il-Bord Eżekuttiv għandu jipproponi li l-Assemblea Ġenerali tittermina s-sħubija jew l-istatus ta' osservatur. Il-membru jew osservatur għandu jkollu d-dritt li jispjega lill-Assemblea Ġenerali l-pożizzjoni tiegħu, qabel ma l-Assemblea Ġenerali tieħu kwalunkwe deċiżjoni rigward il-kwistjoni. L-Assemblea Ġenerali għandha tiddeċiedi, permezz ta' votazzjoni b'maġġoranza kwalifikata, jekk għandhiex ittemm jew le s-sħubija jew l-istatus ta' osservatur. Id-drittijiet tal-membri għandhom jinkludu: Il-parteċipazzjoni u l-votazzjoni fl-Assemblea Ġenerali. L-aċċess għall-informazzjoni u s-servizzi pprovduti minn LifeWatch ERIC; kif ukoll kwalunkwe drittijiet oħra msemmija f'dawn l-Istatuti jew inklużi fir-Regoli ta' Implimentazzjoni. Kull membru għandu: jappoġġa u jiffaċilita l-għanijiet, il-kompiti u l-governanza ta' LifeWatch ERIC. jidentifika l-entitajiet li jirrappreżentaw lill-membru. jistabbilixxi u jżomm Kumitat ta' Appoġġ Nazzjonali LifeWatch sabiex jippromwovi l-adozzjoni ta' standards relevanti fi proġetti nazzjonali għall-ħolqien ta' riżorsi u għodod; jippromwovi l-adozzjoni ta' servizzi fost komunitajiet xjentifiċi u riċerkaturi f'oqsma differenti relatati mal-bijodiversità, inklużi x-xjenza tal-ekosistemi u l-bijoinformatika, u jiġbor il-kontribuzzjonijiet u r-reazzjonijiet tal-fornituri u tal-utenti. jagħmel kontribuzzjonijiet skont l-Anness 2; kif ukoll jappoġġa kull attività oħra miftehma fi ħdan il-qafas ta' LifeWatch ERIC li tirriżulta mill-Istatuti jew mir-Regoli ta' Implimentazzjoni. Id-drittijiet tal-osservaturi għandhom jinkludu: Li jattendu l-Assemblea Ġenerali mingħajr dritt li jivvutaw. Li jippermettu lill-komunità ta' riċerka tagħhom tipparteċipa fl-avvenimenti ta' LifeWatch ERIC, bħal pereżempju sessjonijiet ta' ħidma, konferenzi u korsijiet ta' taħriġ b'rati preferenzjali, jekk ikun hemm biżżejjed spazju. Li jippermettu lill-komunità ta' riċerka tagħhom ikollha aċċess għall-appoġġ tal-organizzazzjoni ta' LifeWatch ERIC fl-iżvilupp ta' sistemi, proċessi u servizzi rilevanti. Kull osservatur għandu jaħtar entità rappreżentanti. L-ogħla korp ta' governanza ta' LifeWatch ERIC għandu jkun l-Assemblea Ġenerali. L-Assemblea Ġenerali għandha tkun responsabbli għat-tmexxija u għas-sorveljanza ġenerali ta' LifeWatch ERIC. L-Assemblea Ġenerali għandha tiddeċiedi dwar: ftehimiet dwar il-livell ta' servizz u dwar kwalunkwe ftehimiet oħra ma' parti terza. l-ammissjoni u r-revokar tas-sħubija u tal-istatus ta' osservatur. l-approvazzjoni tar-Regoli ta' Implimentazzjoni, tal-Linji Gwida jew ta' deċiżjonijiet oħra meħtieġa biex jiġi żgurat it-twettiq tal-kompitu u tal-attivitajiet ta' LifeWatch ERIC. l-approvazzjoni tar-rapport annwali. l-approvazzjoni tar-Regoli ta' Implimentazzjoni dwar il-kontribuzzjonijiet in natura. l-approvazzjoni, kull ħames snin, ta' Programm ta' Ħidma multiannwali u tal-Baġit Indikattiv, u l-approvazzjoni tar-reviżjoni u/jew tal-adattament tagħhom jekk il-bidla tal-kontribuzzjonijiet ta' sħubija tkun sinifikanti biżżejjed biex l-ippjanar tagħhom it-tnejn mill-ġdid ikun leġittimu. l-approvazzjoni tal-baġit annwali. il-ħatra tal-membri tal-Kumitat Permanenti. il-ħatra u l-mozzjonijiet ta' ċensura tal-membri tal-Bord Eżekuttiv, inkluż l-Uffiċjal Kap Eżekuttiv. it-twaqqif ta' korpi sussidjarji skont kif meħtieġ għall-funzjonament tajjeb ta' LifeWatch ERIC. l-approvazzjoni ta' Linji Gwida rigward elementi ta' interess komuni dwar il-Kumitati Nazzjonali ta' Appoġġ LifeWatch. it-termini għall-kooperazzjoni ma' organizzazzjonijiet u netwerks internazzjonali li magħhom għandu għanijiet u kompiti komuni u t-termini skont liema l-Bord Eżekuttiv jista' jistabbilixxi relazzjonijiet ta' ħidma ma' gvernijiet u organizzazzjonijiet, kemm jekk ikunu nazzjonali jew internazzjonali, governattivi jew mhux governattivi. il-post fejn jinsabu l-Faċilitajiet Komuni. il-proposti għall-emendar tal-Istatuti. it-terminazzjoni ta' LifeWatch ERIC. kwalunkwe kwistjoni oħra attribwita lill-Assemblea Ġenerali b'dawn l-Istatuti jew mir-Regoli ta' Implimentazzjoni; kif ukoll kwalunkwe kwistjoni oħra meħtieġa biex LifeWatch ERIC iwettaq il-kompiti u l-attivitajiet tiegħu. L-Assemblea Ġenerali għandha tkun magħmula minn rappreżentanti tal-membri u minn osservaturi. L-osservaturi għandhom jitħallew jitkellmu bil-permess tal-President tal-Assemblea Ġenerali. Mingħajr ħsara għall-maġġoranza meħtieġa skont l-Artikolu 3(3), kull membru għandu jkollu vot wieħed fl-Assemblea Ġenerali. Il-membru għandu jaħtar kap ta' delegazzjoni bi dritt tal-vot għall-entitajiet rappreżentattivi kollha maħtura minnu. L-Assemblea Ġenerali għandha tiltaqa' mill-inqas darba fis-sena. Il-Bord Eżekuttiv u l-Kumitat Permanenti jistgħu jsejħu laqgħa straordinarja tal-Assemblea Ġenerali jekk jinqalgħu kwistjonijiet ta' importanza li ma jistgħux jistennew sal-laqgħa skedata li jkun imiss tal-Assemblea Ġenerali. Votazzjoni b'maġġoranza kwalifikata tal-membri kollha tista' twassal biex issir laqgħa straordinarja tal-Assemblea Ġenerali. Fil-laqgħat straordinarji tal-Assemblea Ġenerali, il-voti jistgħu jittieħdu wkoll permezz ta' votazzjoni bi-posta jew permezz ta' servizzi ta' telekomunikazzjoni skont ir-Regoli ta' Implimentazzjoni ta' proċedura tal-Assemblea Ġenerali. L-Assemblea Ġenerali għandha teleġġi President, u Viċi President li għandu jieħu post il-President fin-nuqqas tiegħu/tagħha u fil-każ ta' kunflitt ta' interess, minn fost id-delegazzjonijiet tal-membri għal perjodu ta' sentejn, li jista' jiġġedded għal sentejn. Il-President għandu jiddetermina l-post, il-ħin u l-aġenda tal-laqgħa tal-Assemblea Ġenerali, li għandhom jiġu notifikati lill-membri tliet xhur minn qabel. Il-membri tal-Assemblea ġenerali jistgħu jippreżentaw proposti biex jiġu inklużi fl-aġenda f'konformità mar-Regoli ta' Implimentazzjoni tal-Proċedura tal-Assemblea Ġenerali. Il-kworum għal laqgħa valida tal-Assemblea Ġenerali għandu jkun kostitwit mill-preżenza ta' 50 % tal-membri, li jirrappreżentaw aktar minn 50 % tal-kontribuzzjonijiet fi flus kontanti. Jekk dan il-kworum ma jintlaħaqx, il-President jista' jsejjaħ laqgħa oħra, li għandha tiġi notifikata bil-miktub lill-membri xahar qabel il-laqgħa l-ġdida, li teħtieġ li jkun hemm l-istess kworum biex titqies bħala valida. Membru jista' jkun rappreżentat minn Membru ieħor wara notifika bil-miktub lill-President qabel kull laqgħa tal-Assemblea Ġenerali. L-Assemblea Ġenerali għandha tagħmel ħilitha biex tieħu deċiżjonijiet b'kunsens. Jekk ma jkunx jista' jintlaħaq kunsens, id-deċiżjonijiet għandhom jittieħdu b'vot skont it-tip ta' maġġoranza meħtieġa mir-Regoli ta' Implimentazzjoni dwar ir-regoli ta' proċedura tal-Assemblea Ġenerali. Dawn ir-Regoli ta' Implimentazzjoni għandhom jiddeterminaw il-maġġoranza meħtieġa mingħajr ħsara għall-Artikolu 3(3), kif ukoll maġġoranzi speċifiċi meħtieġa skont id-dispożizzjonijiet tal-Istatuti. Għall-adozzjoni tad-deċiżjonijiet li ġejjin tkun meħtieġa maġġoranza kwalifikata: L-aċċettazzjoni ta' organizzazzjonijiet intergovernattivi bħala membri, f'konformità mal-Artikolu 4(2). It-terminazzjoni tal-isħubija jew tal-istatus ta' osservatur, f'konformità mal-Artikolu 5(5). Sejħa għal laqgħa Straordinarja tal-Assemblea Ġenerali, f'konformità mal-Artikolu 8(5). L-istralċ ta' LifeWatch-ERIC, f'konformità mal-Artikolu 19(1). Proposta għal emendi tal-Istatuti, f'konformità mal-Artikolu 23(1). Bdil fil-post fejn tinsab is-sede statutorja, f'konformità mal-Artikolu 23(2). Il-Programm ta' Ħidma u l-baġit. Il-kontribuzzjonijiet finanzjarji bażiċi tal-membri. L-approvazzjoni tar-rapport annwali u tal-kontijiet annwali. Il-ħatra jew it-tkeċċija tal-Uffiċjal Kap Eżekuttiv u ta' kwalunkwe membru ieħor tal-Bord Eżekuttiv. L-elezzjoni tal-President u tal-Viċi President tal-Assemblea Ġenerali. L-adozzjoni u l-emendar tar-Regoli ta' Implimentazzjoni. Il-fehim segwenti għandu japplika għad-determinazzjoni tal-maġġoranzi ta' votazzjoni meħtieġa skont l-Istatuti jew ir-Regoli ta' Implimentazzjoni: "kunsens" tfisser approvazzjoni mill-membri kollha mingħajr l-ebda oġġezzjoni formali u mingħajr l-ebda ħtieġa li jittieħed vot dwar il-proposta, minkejja d-dritt li jiġu riflessi riżervi jew fehimiet mhux vinkolanti fil-minuti tal-laqgħa. Jekk kwalunkwe membru jifformula oġġezzjoni, l-Assemblea Ġenerali għandha tkompli bil-votazzjoni formali skont ir-regoli partikolari tal-votazzjoni b'maġġoranza stabbiliti għad-diversi kwistjonijiet li għandhom jiġu deċiżi. "maġġoranza sempliċi" tfisser maġġoranza tal-voti tal-membri preżenti fil-laqgħa. "maġġoranza assoluta" tfisser aktar minn 1/2 tal-voti tal-membri preżenti jew rappreżentati minn ħaddieħor fil-laqgħa, li jirrappreżentaw aktar minn 50 % ta' kontribuzzjonijiet fi flus kontanti. "maġġoranza kwalifikata" tfisser aktar minn 2/3 tal-voti tal-membri preżenti jew rappreżentati minn ħaddieħor fil-laqgħa, li jirrappreżentaw aktar minn 50 % tal-kontribuzzjonijiet fi flus kontanti. Il-Bord Eżekuttiv ta' LifeWatch ERIC għandu jkun responsabbli għat-tmexxija ta' kuljum. Il-Bord Eżekuttiv għandu jħejji l-laqgħat tal-Assemblea Ġenerali, għandu jimplimenta d-deċiżjonijiet tagħha, u għandu jikkoordina u jiġġestixxi l-attivitajiet ġenerali ta' LifeWatch ERIC. Il-Bord Eżekuttiv għandu jiżgura l-konsistenza, il-koerenza u l-istabbiltà tas-servizzi tal-infrastruttura permezz ta' deċiżjonijiet dwar l-implimentazzjoni u dwar il-koordinazzjoni bejn il-Faċilitajiet Komuni u ċ-Ċentri Distribwiti. Il-membri tal-Bord Eżekuttiv għandhom jiġu maħtura mill-Assemblea Ġenerali. Il-Bord Eżekuttiv għandu jkun magħmul minn massimu ta' ħames membri u minn minimu ta' tlieta: l-Uffiċjal Kap Eżekuttiv (CEO), l-Uffiċjal Finanzjarju Eżekuttiv (CFO) u d-Direttur tat-Teknoloġiji tal-Informazzjoni u tal-Komunikazzjoni (CTO), li t-tlieta li huma għandhom ikunu impjegati ta' LifeWatch ERIC. Is-CEO għandu jkun il-President tal-Bord Eżekuttiv. Il-mandat tal-membri tal-Bord Eżekuttiv għandu jkun ta' 5 snin, u ta' tip li jista' jiġġedded. L-Assemblea Ġenerali għandha tapprova protokolli dwar il-kunflitti ta' interess għall-membri tal-Bord Eżekuttiv. Is-CEO għandu jkun ir-rappreżentant legali ta' LifeWatch ERIC. L-Assemblea Ġenerali tista' tistabbilixxi t-termini ta' referenza għall-kompiti tal-Bord Eżekuttiv. Il-Bord Eżekuttiv għandu jkun responsabbli quddiem l-Assemblea Ġenerali b'mod kollettiv għall-attivitajiet kollha tiegħu. Jekk tiġi approvata mozzjoni ta' ċensura, is-CEO u l-membri kollha tal-Bord Eżekuttiv għandhom jirriżenjaw, sakemm il-mozzjoni ma tkunx indirizzata lil membri speċifiċi tal-Bord Eżekuttiv, f'liema każ ir-riżenja għandha tkun obbligatorja għal dawk il-membri. Matul l-ewwel ħames snin wara t-twaqqif ta' LifeWatch ERIC u sakemm il-konsorzju jikseb il-funzjonalità operazzjonali sħiħa tiegħu, l-Assemblea Ġenerali tista' tiddeċiedi li tagħti parti mis-setgħat jew is-setgħat kollha tal-Bord Eżekuttiv lis-CEO. L-Assemblea Ġenerali għandha tistabbilixxi l-Kumitat Permanenti, il-Kumitat Finanzjarju, il-Bord Konsultattiv Xjentifiku u Tekniku, il-Kumitat tal-Etika, kif ukoll kwalunkwe kumitati oħra meħtieġa għall-funzjonament tajjeb ta' LifeWatch ERIC. L-Assemblea Ġenerali għandha tapprova r-Regoli u l-Linji Gwida ta' Implimentazzjoni, inklużi Regoli ta' Implimentazzjoni dwar il-proċeduri għall-istabbiliment u l-funzjonament xieraq tagħhom. Il-Kumitat Permanenti għandu: ikun responsabbli mis-superviżjoni u l-kontroll tal-ġestjoni mill-Bord Eżekuttiv ta' LifeWatch ERIC matul il-perjodi ta' bejn is-sessjonijiet tal-Assemblea Ġenerali skont l-Artikolu 8(5). jiġi infurmat dwar il-kwistjonijiet kollha li jikkonċernaw il-ġestjoni ta' LifeWatch ERIC kif mitlub minn kwalunkwe wieħed mill-membri tiegħu, u għandu jirrapporta lill-Assemblea Ġenerali, b'mod partikolari dwar kwalunkwe devjazzjonijiet tekniċi u baġitarji sostanzjali li jitbiegħdu mill-baġit u mill-attivitajiet programmati annwali u pluriennali. jagħmel rakkomandazzjonijiet lis-CFO dwar it-tfassil tal-abbozzi tal-baġits skont l-Artikolu 14. Ir-Regoli ta' Implimentazzjoni għandhom jirregolaw il-ħatra tal-membri u t-termini skont liema l-Kumitat tal-Etika ikun se jeżerċita l-funzjonijiet tiegħu. L-Assemblea Ġenerali, il-Kumitat Permanenti jew il-Bord Eżekuttiv jistgħu jistiednu lill-Kumitat tal-Etika biex jagħmel rakkomandazzjonijiet dwar kwistjonijiet speċifiċi li jikkonċernaw il-politiki ta' LifeWatch ERIC deskritti fl-Artikoli 9(4), 12, 13, 15 u 17. LifeWatch ERIC għandu jipproduċi rapport annwali ta' attività, li b'mod partikolari għandu jinkludi l-aspetti xjentifiċi, operattivi u finanzjarji tal-attivitajiet tiegħu. Ir-rapport għandu jiġi approvat mill-Assemblea Ġenerali u jiġi trażmess lill-Kummissjoni Ewropea u lill-awtoritajiet pubbliċi rilevanti fi żmien sitt xhur mit-tmiem tas-sena finanzjarja korrispondenti. Ir-rapport għandu jkun disponibbli għall-pubbliku. LifeWatch ERIC għandu jinforma lill-Kummissjoni dwar kwalunkwe ċirkostanza li thedded li tipperikola serjament it-twettiq tal-kompiti ta' LifeWatch ERIC jew li tfixkel lil LifeWatch ERIC milli jissodisfa r-rekwiżiti stipulati fir-Regolament (KE) Nru 723/2009. LifeWatch ERIC m'għandux jiddiskrimina abbażi tar-razza, tal-etniċità, tar-reliġjon, tas-sess, tal-età, ta' diżabbiltajiet fiżiċi jew mentali, tal-orjentazzjoni sesswali, jew abbażi tal-istat ċivili jew l-istatus tal-ġenituri. Din il-politika għandha tiġi estiża għad-drittijiet, il-privileġġi u l-attivitajiet kollha tal-persunal. LifeWatch ERIC jista' jfittex involviment f'politiki ta' azzjoni pożittiva rigward persunal femminili, għal liema skop l-Assemblea Ġenerali għandha tapprova pjan ta' azzjoni pożittiva qabel ma titħabbar kwalunkwe forma ta' kuntratt għall-membri tal-persunal. L-uffiċjal kap eżekuttiv għandu jkollu awtorità ta' ġestjoni fuq il-persunal u għandu jkun responsabbli għall-kundizzjonijiet tal-impjieg u għal kull pożizzjoni mħabbra għar-reklutaġġ, soġġett għal-limiti baġitarji approvati mill-Assemblea Ġenerali, mir-Regoli ta' Implimentazzjoni, mil-Linji Gwida u mid-deċiżjonijiet ta' politika meħuda mill-Assemblea Ġenerali. Sakemm ma jiġix dikjarat mod ieħor, is-CEO jista' jiddelega funzjonijiet speċifiċi lil membru wieħed jew aktar tal-Bord Eżekuttiv. L-attivitajiet ta' reklutaġġ, ta' intervistar, ta' reklutaġġ u ta' promozzjoni/dimozzjoni ta' LifeWatch ERIC għandhom jitwettqu b'mod li huwa konsistenti mal-prinċipji tal-paragrafu 1 u għandhom jimxu fuq il-prinċipji u r-restrizzjonijiet dwar l-impjiegi stabbiliti f'Regoli ta' Implimentazzjoni, f'Linji Gwida jew f'mandati ġenerali jew politiki approvati mill-Assemblea Ġenerali. Il-politiki dwar l-impjiegi stabbiliti fir-Regoli ta' Implimentazzjoni għandhom ikunu bbażati fuq il-prinċipji u l-kundizzjonijiet approvati mill-Assemblea Ġenerali u għandhom ikunu soġġetti għal-liġijiet u r-regolamenti applikabbli tal-Istat Membru Ospitanti jew għal-liġijiet tal-pajjiż fejn jitwettqu l-attivitajiet ta' LifeWatch ERIC. L-offerti kollha għandhom ikunu ppubblikati fuq is-sit web ta' LifeWatch ERIC u fit-territorji tal-membri u l-osservaturi. Fir-rapport ta' attività annwali, LifeWatch ERIC għandu jinkludi dikjarazzjoni ta' sejħiet għall-offerti għall-akkwisti. L-Assemblea Ġeneali għandha tapprova r-Regoli ta' Implimentazzjoni dwar l-akkwist pubbliku li għandhom jiddeterminaw l-ammont minimu li jekk jinqabez iwassal biex il-kuntratti jingħataw biss wara parir tal-Bord Konsultattiv Xjentifiku u Tekniku. Il-politika tal-akkwist ta' LifeWatch ERIC għandha tkun ibbażata fuq il-prinċipji tat-trasparenza, tan-nondiskriminazzjoni u tal-kompetizzjoni, b'konsiderazzjoni tal-ħtieġa li jiġi żgurat li l-offerti jissodisfaw l-aħjar rekwiżiti tekniċi, finanzjarji u ta' twassil, filwaqt li jipprovdu notifika minn qabel lill-industrija u lill-fornituri ta' servizzi dwar l-ispeċifikazzjonijiet meħtieġa. L-eżenzjonijiet mit-taxxa skont l-Artikolu 5(1)(d) tar-Regolament (KE) Nru 723/2009 għandhom ikunu limitati għall-akkwist minn LifeWatch ERIC, inklużi l-Faċilitajiet Komuni kif definit fl-Artikolu 2(3), ta' prodotti u servizzi meħtieġa għall-użu uffiċjali tiegħu stess u għall-attivitajiet mhux ekonomiċi tiegħu għal valur sinifikanti, li jfisser li meta l-ammont taxxabbli tal-operazzjoni dokumentata fil-fattura korrispondenti ikun ugwali għal jew ogħla minn EUR 300,50, dan jitħallas bis-sħiħ minn LifeWatch ERIC. Ma għandhomx japplikaw iktar limiti. Ir-riżorsi ta' LifeWatch ERIC għandhom jikkonsistu f'kontribuzzjonijiet ta' sħubija, għotjiet, donazzjonijiet, kuntratti, u kwalunkwe sors ieħor marbut mal-attività mhux ekonomika tiegħu, mingħajr ħsara għall-paragrafi 2 u 3. L-attivitajiet ekonomiċi għandhom ikunu relatati mill-qrib mal-kompitu u mal-attivitajiet tiegħu u ma għandhomx ifixklu l-ilħuq tagħhom. Id-dħul minn attivitajiet ekonomiċi għandu jiġi rreġistrat separatament fuq il-bażi tal-prezz tas-suq impost, jew, jekk dawn il-prezzijiet ma jkunux jistgħu jiġu determinati, abbażi tal-ispejjeż totali b'marġni raġonevoli. Il-baġit ta' LifeWatch ERIC għandu jitħejja għall-Bord Eżekuttiv mis-CFO, fuq il-bażi tar-rakkomandazzjonijiet tal-Kumitat Permanenti, u għandu jitressaq lill-Assemblea Ġenerali mill-Bord Eżekuttiv għall-approvazzjoni, fuq il-bażi tar-rakkomandazzjonijiet tal-Kumitat Permanenti. Għandu jkun ġestit mill-Bord Eżekuttiv, skont il-parir tal-Kumitat Finanzjarju, f'konformità mal-prinċipji ta' ġestjoni finanzjarja tajba, ta' bilanċ baġitarju u tat-trasparenza. Il-Kumitat Finanzjarju għandu jkun magħmul minn rappreżentanti tal-membri maħtura skont il-proċedura stabbilita fir-Regoli ta' Implimentazzjoni approvati mill-Assemblea Ġenerali. Sabiex ikun konformi ma' dawn il-prinċipji, il-Bord Eżekuttiv għandu: jiżgura li jinżammu kontijiet veritieri u preċiżi rigward id-dħul u l-infiq kollu. jistabbilixxi kontrolli interni, inkluż awditi interni, sabiex jissaħħaħ l-użu effettiv u effiċjenti tar-riżorsi. jiżgura li l-kontijiet ta' LifeWatch ERIC jiġu analizzati kull sena minn awdituri maħtura mill-Assemblea Ġenerali u li r-rapport tagħhom bil-miktub jitqassam fost il-membri kollha bl-inklużjoni tal-kummenti tas-CEO ta' kwalunkwe wieħed mill-membri tal-Bord Eżekuttiv. LifeWatch ERIC għandu jkun responsabbli għad-djun tiegħu. Il-membri mhumiex responsabbli b'mod konġunt għad-djun ta' LifeWatch ERIC. Ir-responsabbiltà tal-membri għad-djun ta' LifeWatch ERIC għandha tkun limitata għall-kontribuzzjonijiet rispettivi tagħhom. Il-Bord Eżekuttiv għandu jieħu assigurazzjoni xierqa biex ikopri r-riskji speċifiċi għall-bini u tħaddim ta' LifeWatch ERIC. LifeWatch ERIC għandu jiffaċilita r-riċerka u t-tagħlim u ma għandux jirrestrinġi l-aċċess għal dejta u għal algoritmi disponibbli sakemm dawn ma jkunux f'kunflitt ma' kwalunkwe waħda mill-kondizzjonijiet ta' użu miftiehma minn qabel mas-sid(ien) tagħhom. LifeWatch għandu jistabbilixxi u jħaddem l-infrastruttura tiegħu għar-Riċerka dwar il-Bijodiversità u l-Ekosistemi fil-livell Ewropew. Is-servizzi pprovduti għandhom jiġu ddeterminati b'deċiżjoni tal-Assemblea Ġenerali li tista' tiddistingwi bejn is-servizzi pprovduti lill-membri, lil dawk li mhumiex membri u lir-riċerkaturi tagħhom. Id-deċiżjonijiet dwar il-prijoritizzazzjoni tas-servizzi speċifiċi pprovduti minn LifeWatch ERIC għandhom jiġu adottati mill-Assemblea Ġenerali, b'konsiderazzjoni tal-eżitu ta' proċess ta' evalwazzjoni indipendenti mmexxi mill-Bord Konsultattiv Xjentifiku u Tekniku. F'każ li l-kapaċità li jiġi pprovdut aċċess tkun limitata għal raġunijiet finanzjarji u/jew tekniċi, l-Assemblea Ġenerali għandha tistabbilixxi, mir-riżorsi disponibbli tagħha, programmi ta' għotjiet kompetittivi li jippermettu lill-applikanti jibbenefikaw mill-kapaċitajiet proposti. L-applikazzjonijiet minn kwalunkwe pajjiż tad-dinja għandhom jiġu stmati minn Kumitati ta' Evalwazzjoni indipendenti nominati mill-Bord Eżekuttiv, skont suġġerimenti mill-Bord Konsultattiv Xjentifiku u Tekniku. Il-programmi ta' għotja, il-proċedura ta' evalwazzjoni u t-termini ta' referenza li l-Assemblea Ġenerali tista' tistabbilixxi għandhom jissodisfaw rekwiżiti ġeneriċi ta' eċċellenza xjentifika u prattiki ġusti. B'vot ta' maġġoranza assoluta, l-Assemblea Ġenerali tista' tiddeċiedi, soġġett għall-Artikolu 3(2) tar-Regolament (KE) Nru 723/2009, li titlob ħlasijiet għal aċċess ġenerali għal komunitajiet speċifiċi jew għall-komunitajiet kollha b'rabta ma' servizzi speċifiċi pprovduti minn LifeWatch ERIC, u li tilliċenzja l-għodod jew il-prodotti tagħha stess jew bħala oġġetti komuni jew bħala oġġetti sottomessi għal liċenzja. Il-politika dwar l-aċċess u d-disseminazzjoni tad-dejta ta' LifeWatch ERIC għandha ssegwi l-aħjar prattiki internazzjonali fir-rigward tad-dejta pubblika, bħal dawk stabbiliti mill-Unjoni Ewropea, u għandha tirrikonoxxi d-drittijiet tas-sidien tad-dejta u tal-algoritmi filwaqt li tqis bis-sħiħ kwalunkwe kwistjonijiet etiċi jew legali relatati. LifeWatch ERIC għandu jippromwovi l-eċċellenza fir-riċerka u fit-tagħlim, filwaqt li jappoġġa kultura "tal-aħjar prattika" permezz ta' attivitajiet promozzjonali u ta' taħriġ. LifeWatch ERIC għandu jinkoraġġixxi lir-riċerkaturi jagħmlu użu minn LifeWatch ERIC biex jippubblikaw ir-riżultati tar-riċerka tagħhom, filwaqt li għandu jitlob lir-riċerkaturi tal-membri biex jagħmlu r-riżultati tagħhom disponibbli permezz ta' LifeWatch ERIC. Il-politika ta' disseminazzjoni għandha tidentifika d-diversi gruppi mira, u LifeWatch ERIC għandu juża diversi mezzi biex jilħaq lil dawn il-gruppi, bħal pereżempju portali tal-Internet, bullettini, sessjonijiet ta' ħidma, preżenza f'konferenzi, u artikli f'rivisti u fil-gazzetti ta' kuljum. LifeWatch ERIC għandu jistabbilixxi Bord Konsultattiv Xjentifiku u Tekniku bħala korp indipendenti ta' xjentisti u esperti kwalifikati. It-termini ta' referenza tiegħu għandhom jiġu proposti mill-Bord Eżekuttiv lill-Assemblea Ġenerali għall-approvazzjoni. Il-membri tal-Bord Konsultattiv Xjentifiku u Tekniku għandhom jinħatru għal terminu li jista' jiġġedded ta' erba' snin. Il-Bord Konsultattiv Xjentifiku u Tekniku jista' jagħmel rakkomandazzjonijiet lill-Bord Eżekuttiv. Dawn ir-rakkomandazzjonijiet għandhom jiġu divulgati b'mod sħiħ lill-Assemblea Ġenerali, li tista' toħroġ Regoli ta' Implimentazzjoni jew Linji Gwida bħala gwida ulterjuri għall-Bord Eżekuttiv. L-Assemblea Ġenerali tista' tapprova kumpens xieraq għall-kompiti mwettqa mill-membri tal-Bord Konsultattiv Xjentifiku u Tekniku u tal-Kumitati ta' Evalwazzjoni. LifeWatch ERIC jirrikonoxxi li parti mill-valur tiegħu bħala infrastruttura huwa bbażat fuq it-titjib tal-benefiċċji tal-għarfien li jinsab fid-dominju pubbliku. Se jiġu ffavoriti l-prinċipji ta' Sors Miftuħ u ta' Aċċess Miftuħ. LifeWatch ERIC għandu jipprovdi gwida lir-riċerkaturi biex jiżgura li r-riċerka mwettqa bl-użu ta' materjal magħmul aċċessibbli permezz ta' LifeWatch ERIC jitwettaq fi ħdan qafas li jirrikonoxxi d-drittijiet tas-sidien tad-dejta u l-privatezza tal-individwi. Il-provenjenza tad-dejta għandha tkun żgurata u l-politika ta' LifeWatch ERIC dwar id-dejta, meta tiddependi fuq l-għoti ta' kontribuzzjonijiet ta' riżorsi ta' dejta esterni u/jew infrastrutturi oħrajn, għandha tkun soġġetta għal ftehimiet ma' dawn l-imsieħba f'konformità ma' dan l-Artikolu, u għandha tkun amministrata minn wieħed mill-membri tal-Bord Eżekuttiv stabbiliti mill-Assemblea Ġenerali. L-utenti u l-fornituri tas-servizzi li jkollhom aċċess għal dejta, għal għarfien espert jew għal riżorsi oħra ta' drittijiet ta' proprjetà intelletwali li jkunu taħt il-kustodja ta' LifeWatch ERIC jew li jkunu ġew iġġenerati minnu, għandhom jirrikonoxxu d-drittijiet ta' proprjetà intellettwali u drittijiet oħra ta' sidien vestiti fil-protokolli jew fil-ftehimiet dwar l-informazzjoni u l-memoranda ta' qbil li jkunu ġew sottomessi. L-utenti tad-dejta u l-fornituri tas-servizzi LifeWatch ERIC għandhom juru d-diliġenza kollha dovuta biex jiżguraw li d-drittijiet li jinsabu fid-dejta taħt il-kustodja tagħhom tiġi ġestiti b'mod xieraq. LifeWatch ERIC għandu jiżgura li l-utenti jiftiehmu dwar it-termini u kondizzjonijiet li jirregolaw l-aċċess u li arranġamenti xierqa dwar is-sigurtà jkunu fis-seħħ fir-rigward tal-ħżin u l-ġestjoni interni. LifeWatch ERIC għandu jippubblika l-arranġamenti għall-investigazzjoni u għas-soluzzjoni ta' allegazzjonijiet ta' kondotta professjonali interna ħażina, ta' ksur tas-sigurtà jew ta' ksur tal-kunfidenzjalità b'rabta mal-iżvelar ta' dejta u ta' servizzi fil-kustodja tiegħu. LifeWatch ERIC għandu jitwaqqaf għal perjodu ta' żmien indefinit. L-istralċ ta' LifeWatch ERIC għandu jiġi deċiż permezz ta' votazzjoni b'maġġoranza kwalifikata tal-Assemblea Ġenerali. Mingħajr dewmien bla bżonn, u fi kwalunkwe każ fi żmien 10 jiem minn meta tiġi adottata d-deċiżjoni ta' stralċ ta' LifeWatch ERIC, LifeWatch ERIC għandu jinnotifika lill-Kummissjoni Ewropea dwar id-deċiżjoni. Mal-adozzjoni tad-deċiżjoni favur l-istralċ ta' LifeWatch ERIC, il-Bord Eżekuttiv tiegħu, f'konformità mal-liġijiet tal-ġurisdizzjoni tal-Istat Membru Ospitanti, għandu jieħu ħsieb il-likwidazzjoni tal-assi u tal-attivitajiet tiegħu, skont il-prinċipji li ġejjin: Kull oġġett ta' appoġġ fiżiku li jkun tqiegħed għad-dispożizzjoni ta' ħaddieħor mill-membru li jospita Faċilità Komuni jew Ċentru Distribwit għandu jingħata lura. Kwalunkwe assi oħra għandhom jintużaw biex jiġu koperti r-responsabbiltajiet ta' LifeWatch ERIC u l-ispejjeż relatati mal-istralċ tiegħu. Kwalunkwe assi finanzjarji eċċessivi għandhom jitqassmu fost il-membri eżistenti fiż-żmien tal-istralċ b'mod proporzjonali skont il-kontribuzzjonijiet finanzjarji bażiċi totali li jkunu saru mill-bidu tal-operat ta' LifeWatch ERIC. Rigward il-kontribuzzjonijiet in natura u kontribuzzjonijiet oħra, il-Bord Eżekuttiv, wara approvazzjoni tal-Assemblea Ġenerali u, sa fejn ikun possibbli, jista' jittrasferixxi l-attivitajiet u l-għarfien ta' LifeWatch ERIC lil istituzzjonijiet li għandhom għanijiet simili għal tiegħu. F'każ li ma jkunx hemm istituzzjonijiet ekwivalenti, l-assi żejda għajr dawk finanzjarji li jifdal wara l-ħlas tad-djun ta' LifeWatch ERIC għandhom jitqassmu fost il-membri b'mod proporzjonali skont il-kontribuzzjonijiet annwali akkumulati tagħhom, sakemm ma jiġix previst mod ieħor mill-ftehimiet dwar il-livell ta' servizz. Fejn possibbli, l-allokazzjoni tal-assi jsiru lill-membri li jkunu kkontribwixxew għalihom. L-istralċ li jwassal għad-dekommissjonar ta' LifeWatch għandu jkun soġġett għal-limiti ta' żmien applikabbli għall-irtirar u t-terminazzjoni tas-sħubija previsti fl-Artikoli 5(1), 5(2), u 5(6). LifeWatch ERIC għandu jiġi regolat, bi preċedenza: Mid-dritt tal-Unjoni Ewropea, b'mod partikolari r-Regolament (KE) Nru 723/2009 u d-deċiżjonijiet imsemmija fl-Artikoli 6(1)(a) u 11(1) tar-Regolament. Mil-liġijiet tal-Istat Membru Ospitanti fil-każ ta' materja li ma tkunx koperta (jew li tkun koperta biss b'mod parzjali) mid-dritt tal-Unjoni Ewropea; Mill-Istatuti u r-Regoli ta' Implimentazzjoni tagħhom. Il-Qorti tal-Ġustizzja tal-Unjoni Ewropea għandu jkollha l-ġurisdizzjoni fuq il-litigazzjoni fost il-membri fir-rigward ta' LifeWatch ERIC, bejn il-membri u LifeWatch ERIC u fuq kwalunkwe litigazzjoni li l-Unjoni Ewropea hija parti minnha. Il-liġijiet tal-Unjoni Ewropea dwar il-ġurisdizzjoni għandhom japplikaw għat-tilwim bejn LifeWatch ERIC u partijiet terzi. F'każijiet li ma jkunux koperti mil-liġijiet tal-Unjoni Ewropea, il-liġijiet tal-Istat Membru Ospitanti għandhom jiddeterminaw il-ġurisdizzjoni kompetenti għar-riżoluzzjoni ta' tilwim ta' dan it-tip. L-istatuti għandhom jiġu aġġornati u għandhom ikunu magħmula disponibbli pubblikament fuq is-sit web ta' LifeWatch ERIC, kif ukoll fis-sede statutorja u fil-bini tal-Faċilitajiet Komuni u f'kull Ċentru Distribwit LifeWatch. Mingħajr ħsara għall-Artikolu 3(3), il-proposti għal emendi fl-Istatuti, inkluż l-Anness 2, għandhom jiġu adottati permezz ta' votazzjoni b'maġġoranza kwalifikata tal-membri ta' LifeWatch ERIC. Il-membri li jivvutaw kontra l-emenda proposta jistgħu jirtiraw minn LifeWatch ERIC wara li jissodisfaw l-obbligi pendenti tagħhom. Il-proposti għal emendi jistgħu jitressqu minn kwalunkwe membru li jkun appoġġat minn tal-anqas żewġ membri oħra. Il-proposti għal emendi għandhom jiġu mgħoddija lill-President tal-Assemblea Ġenerali mhux inqas minn tliet xhur qabel il-laqgħa annwali regolari, jew qabel laqgħa straordinarja msejħa għal dak l-għan, u għandhom jiġu kkomunikati lill-membri tal-anqas xahrejn qabel il-laqgħa tal-Assemblea Ġenerali. Bidla fil-post fejn tinsab is-sede statutorja għandha tiġi approvata permezz ta' votazzjoni b'maġġoranza kwalifikata filwaqt li jiġu kkunsidrati l-investimenti li jkunu saru mill-Istat Membru Ospitanti. L-Istat Membru Ospitanti għandu jsejjaħ laqgħa kostituzzjonali tal-Assemblea Ġenerali mhux aktar tard minn 45 jum kalendarju mid-data tad-dħul fis-seħħ tad-deċiżjoni tal-Kummissjoni rigward it-twaqqif ta' LifeWatch ERIC. L-Istat Membru Ospitanti għandu jinnotifika lill-membri fundaturi dwar kwalunkwe azzjoni legali urġenti speċifika li għandha tittieħed qabel issir il-laqgħa kostituzzjonali. Sakemm membru fundatur ma joġġezzjonax fi żmien ħamest ijiem tax-xogħol wara li jiġi notifikat, l-azzjoni msemmija għandha titwettaq minn persuna debitament awtorizzata mill-Istat Membru Ospitanti. Kontribuzzjonijiet maqbula u ċertifikati għall-implimentazzjoni tal-Infrastruttura ta' Riċerka LifeWatch li saru mill-membri matul il-fażi ta' tranżizzjoni wara l-11 ta' Frar 2011 u qabel it-twaqqif ta' LifeWatch ERIC għandhom jiġu kkunsidrati bħala kontribuzzjonijiet in natura jew fi flus kontanti lil LifeWatch ERIC għall-ewwel perjodu ta' ħames snin, skont ir-regoli dwar il-valutazzjoni ta' kontribuzzjonijiet in natura approvati mill-Assemblea Ġenerali skont l-Artikolu 8(3.e) u t-taqsima A2.I.6 tal-Anness 2. Il-kontribuzzjoni ta' kull pajjiż bħala membru ta' LifeWatch ERIC għal kull perjodu ta' ħames snin għandha tiġi adottata mill-Assemblea Ġenerali, b'kont meħud tal-Programm ta' Ħidma pluriennali korrispondenti u l-Baġit Indikattiv marbut miegħu. Id-deċiżjonijiet dwar il-kontribuzzjonijiet tal-perjodi ta' ħames snin għandhom jiġi adottati b'kunsens, u meta ma jintlaħaqx kunsens, b'votazzjoni ta' maġġoranza kwalifikata tal-Assemblea Ġenerali. Il-kontribuzzjonijiet proposti għall-membri differenti matul l-ewwel ħames snin huma ppreżentati fil-paragrafu A2.V ta' dan l-Anness. Il-kontribuzzjonijiet tal-pajjiżi għandhom ikunu bbażati fuq l-iskala PDG lineari, bil-kundizzjoni li għandu dejjem ikun hemm limitu minimu ta' kontribuzzjoni għal pajjiżi b'ekonomiji iżgħar u li għandu dejjem ikun hemm ammont massimu, skont regoli oġġettivi, għal kull wieħed mill-pajjiżi li għandhom ekonomiji akbar. Il-kontribuzzjonijiet ta' organizzazzjonijiet intergovernattivi li jsiru membri sħaħ ta' LifeWatch ERIC għandhom ikunu soġġetti għal deċiżjoni b'kunsens tal-Assemblea Ġenerali, u meta ma jkunx jista' jintlaħaq kunsens, b'votazzjoni ta' maġġoranza kwalifikata tal-Assemblea Ġenerali. Il-kalkolu tal-iskala PDG lineari għandu jkun ibbażat fuq is-sehem tal-PDG fil-PDG totali tal-membri, bl-użu tal-istatistika tal-Eurostat bħala l-bażi għall-kalkolu. Għall-kalkolu tal-ammont tal-PDG għal kull membru għandha tintuża medja tat-tliet snin ta' qabel. Għal pajjiżi barra mill-Ewropa għandha tintuża l-istatistika tal-Bank Dinji għall-istess perjodu. Il-kontribuzzjonijiet għandhom jiġu allokati għall-ispejjeż operattivi. Matul l-ewwel ħames snin għandha tingħata kunsiderazzjoni raġonevoli lill-ħtiġijiet inizjali jew sussegwenti ta' investimenti għall-kostruzzjoni b'rabta mal-Faċilitajiet Komuni u maċ-Ċentru jew Ċentri LifeWatch stabbiliti skont il-paragrafu A2.II. Il-kontribuzzjoni tista' tiġi pprovduta fi flus kontanti jew in natura. Il-perċentwal massimu tal-kontribuzzjoni in natura ma għandux ikun aktar minn 85 % tal-kontribuzzjoni nazzjonali. Il-15 % annwali bħala kontribuzzjoni fi flus kontanti għandu jiġi allokat lill-ispejjeż tal-operazzjonijiet komuni ta' LifeWatch ERIC. Il-membri jistgħu jiddeċiedu li jallokaw parti jew it-totalità tal-kontribuzzjonijiet in natura tagħhom liċ-Ċentri Distribwiti LifeWatch tagħhom, hekk kif tiġi żgurata l-ġestjoni finanzjarja tal-Faċilitajiet Komuni u l-minimu ta' 15 % bħala kontribuzzjoni fi flus kontanti jiġi trasferit lejn il-kont bankarju ta' LifeWatch ERIC, u wara li ż-żewġ ċirkostanzi ikunu ġew debitament ċertifikati mill-Uffiċjal Finanzjarju Eżekuttiv. Il-valutazzjoni ta' kontribuzzjonijiet in natura għandha ssegwi regoli approvati mill-Assemblea Ġenerali bħala parti mir-Regoli ta' Implimentazzjoni dwar dawn il-kontribuzzjonijiet skont l-Artikolu 8(3)(e). Il-membri jistgħu jiddeċiedu li jkomplu jikkontribwixxu lejn l-iżvilupp ta' LifeWatch billi jikkontribwixxu għall-investiment oriġinali lejn l-ewwel Faċilitajiet Komuni ta' LifeWatch ERIC, jew għat-titjib sussegwenti tagħhom jew billi jiżviluppaw Ċentri LifeWatch Distribwiti ġodda jew billi jwettqu titjib imdaqqas tas-servizzi komuni. Kontribuzzjonijiet bħal dawn jistgħu wkoll jikkonsistu minn kontribuzzjonijiet addizzjonali lejn il-Kontribuzzjoni Finanzjarja Bażika msemmija fil-paragrafu A.2.I. Il-Kontribuzzjonijiet Finanzjarji Bażiċi ta' membri ġodda ta' LifeWatch ERIC għandhom ikunu f'konformità mar-regoli stabbiliti fil-paragrafu A2.I ta' dan l-Anness. Il-pajjiżi li ma jisseħbux ma' LifeWatch ERIC meta dan jitwaqqaf iżda fi stadju aktar tard matul perjodu ta' ħames snin għandhom iħallsu s-sehem korrispondenti inizjali stabbilit tagħhom għall-bqija tal-perjodu ta' ħames snin fis-seħħ fil-ħin tal-adeżjoni tagħhom. Il-kontribuzzjonijiet elenkati fil-paragrafi preċedenti jistgħu jiġu allokati lill-entitajiet rappreżentanti mill-membri. F'tali każ, l-entità rappreżentanti għandha tkun responsabbli għall-kontribuzzjoni, mingħajr ħsara għar-responsabbiltà aħħarija tal-membri għall-kontribuzzjoni f'każ ta' falliment. Il-membri u l-entitajiet rappreżentanti għandhom jaqblu rigward il-kondiviżjoni tad-dejta li tinsab taħt il-kontroll tagħhom, li l-Assemblea Ġenerali tista' tqis bħala li hija ta' interess għall-għan u għall-kompiti ta' LifeWatch ERIC, sakemm dejta bħal din ma tkunx fid-dominju pubbliku jew taħt il-kontroll tagħhom, u mingħajr ħsara għall-allokazzjoni tal-ispejjeż li jagħmluhom interoperabbli lil LifeWatch ERIC, sakemm dawn l-ispejjeż ma jkunux inklużi bħala kontribuzzjoni in natura tal-membru. L-attivitajiet ta' LifeWatch ERIC imwettqa bir-riżorsi deskritti fl-Artikolu 14(1) m'għandhomx jinvolvu żieda fil-kontribuzzjonijiet tal-Istati li huma membri ta' LifeWatch ERIC elenkati fil-paragrafu preċedenti, bl-inklużjoni tal-kontribuzzjoni annwali ta' 15 % fi flus kontanti, miżjuda hekk kif jissieħbu Stati oħra, mingħajr ħsara għar-reviżjoni u/jew l-adattament eventwali skont l-Artikolu 8(3)(f)). Meta jissieħbu f'LifeWatch ERIC, l-Istati jimpenjaw ruħhom li jħallsu l-ħlas annwali tal-kontribuzzjoni fi flus kontanti ta' 15 % lejn LifeWatch ERIC. Il-valur tal-85 % ta' kontribuzzjonijiet in natura għandu jiġi aġġustat għall-kalkolu tal-funzjonalità tagħhom għall-kompiti u l-attivitajiet ta' LifeWatch ERIC. Il-Kunsill ingħata informazzjoni ġdida rilevanti għall-elenkar tal-persuna, il-gruppi u l-entitajiet imsemmijin hawn fuq. Wara li kkunsidra din l-informazzjoni l-ġdida, il-Kunsill emenda d-dikjarazzjonijiet tar-raġunijiet kif meħtieġ. Il-persuna, il-gruppi u l-entitajiet ikkonċernati jistgħu jippreżentaw talba biex jiksbu d-dikjarazzjonijiet tar-raġunijiet aġġornati tal-Kunsill dwar ir-raġuni għalfejn qed jinżammu fil-lista msemmija hawn fuq, fl-indirizz li ġej: Tali talba għandha tiġi ppreżentata sas-27 ta' Marzu 2017. Qed tinġibed l-attenzjoni tal-persuna, il-gruppi u l-entitajiet ikkonċernati għall-possibbiltà li ssir applikazzjoni lill-awtoritajiet kompetenti tal-Istat(i) Membru/i rilevanti kif elenkati fl-Anness għar-Regolament sabiex tinkiseb awtorizzazzjoni biex il-fondi ffriżati jintużaw għal ħtiġijiet essenzjali jew ħlasijiet speċifiċi skont l-Artikolu 5(2) ta' dak ir-Regolament. Il-Kunsill tal-Unjoni Ewropea stabbilixxa li l-persuni li jidhru fl-Annessi msemmijin hawn fuq għandhom jibqgħu inklużi fil-lista ta' persuni, entitajiet u korpi soġġetti għal miżuri restrittivi previsti fid-Deċiżjoni 2011/172/PESK u fir-Regolament (UE) Nru 270/2011/PESK. Qed tinġibed l-attenzjoni tal-persuni kkonċernati għall-possibbiltà li ssir applikazzjoni lill-awtoritajiet kompetenti tal-Istat(i) Membru/i rilevanti kif indikat fis-siti elettroniċi fl-Anness II għar-Regolament (UE) Nru 270/2011, sabiex tinkiseb awtorizzazzjoni biex il-fondi ffriżati jintużaw għal ħtiġijiet bażiċi jew ħlasijiet speċifiċi (ara l-Artikolu 4 tar-Regolament). Il-persuni kkonċernati jistgħu jibagħtu talba lill-Kunsill, flimkien ma' dokumentazzjoni ta' sostenn, biex id-deċiżjoni li jiġu inklużi fil-lista msemmija hawn fuq tiġi kkunsidrata mill-ġdid. Dawn għandhom jiġu ppreżentati qabel il-15 ta' Diċembru 2017 fl-indirizz li ġej: L-attenzjoni tal-persuni kkonċernati qed tinġibed ukoll għall-possibbiltà li jikkontestaw id-deċiżjoni tal-Kunsill quddiem il-Qorti Ġenerali tal-Unjoni Ewropea, f'konformità mal-kondizzjonijiet stabbiliti fit-tieni paragrafu tal-Artikolu 275, u r-raba' u s-sitt paragrafu tal-Artikolu 263 tat-Trattat dwar il-Funzjonament tal-Unjoni Ewropea. Il-kontrollur ta' din l-operazzjoni ta' pproċessar huwa l-Kunsill tal-Unjoni Ewropea rrappreżentat mid-Direttur Ġenerali ta' DG C (Affarijiet Barranin, Tkabbir, Protezzjoni Ċivili) tas-Segretarjat Ġenerali tal-Kunsill u d-dipartiment fdat bl-operazzjoni ta' pproċessar huwa l-Unità 1C ta' DG C li jista' jiġi kkuntattjat f'dan l-indirizz: L-għan tal-operazzjoni ta' pproċessar huwa l-istabbiliment u l-aġġornament tal-lista ta' persuni soġġetti għal miżuri restrittivi f'konformità mar-Regolament (UE) Nru 270/2011, kif implimentat bir-Regolament ta' Implimentazzjoni (UE) 2017/491. Is-suġġetti tad-data huma l-persuni fiżiċi li jissodisfaw il-kriterji għall-elenkar kif stipulati f'dak ir-Regolament. Id-data personali miġbura tinkludi d-data meħtieġa għall-identifikazzjoni korretta tal-persuna kkonċernata, id-Dikjarazzjoni tar-Raġunijiet u kwalunkwe data oħra relatata ma' dan. Id-data personali miġbura tista' titqassam skont kif ikun meħtieġ lis-Servizz Ewropew għall-Azzjoni Esterna u lill-Kummissjoni. Id-data personali ser tinżamm għal 5 snin minn meta s-suġġett tad-data jkun tneħħa mil-lista ta' persuni soġġetti għall-iffriżar tal-assi jew il-validità tal-miżura tkun skadiet, jew sakemm ikunu fis-seħħ il-proċedimenti tal-qorti f'każ li dawn ikunu nbdew. Is-suġġetti tad-data jistgħu jirrikorru għand il-Kontrollur Ewropew għall-Protezzjoni tad-Data f'konformità mar-Regolament (KE) Nru 45/2001. Dawn is-subintestaturi jinkludu l-plaggijiet elettromekkaniċi (l-hekk imsejħa konnetturi tat-tip maskili) u s-sokits (l-hekk imsejħa konnetturi tat-tip femminili) li jippermettu konnessjoni, pereżempju, bejn l-apparat domestiku, il-kejbils u l-bords ta' konnessjoni. Il-konnetturi jista' jkollhom plagg jew sokit fuq iż-żewġ naħat jew plagg jew sokit fuq naħa waħda u tagħmir ta' kuntatt ieħor fuq in-naħa l-oħra (pereżempju, irbattuti, bil-klamp, issaldjati jew bil-kamin) ara l-eżempji fil-figuri 1 u 2. Fuq naħa minnhom il-kejbil huwa konness mal-konnettur permezz ta' konnessjoni rbattuta/bil-klamp. Fuq in-naħa l-oħra l-konnessjoni ssir billi jiġi pplaggjat il-konnettur tat-tip maskili/femminili. Fuq naħa minnhom, il-kejbil huwa konness mal-konnettur permezz ta' konnessjoni rbattuta/bil-klamp. Fuq in-naħa l-oħra, il-konnessjoni ssir billi jiġi pplaggjat il-konnettur tat-tip femminili. Barra minn hekk, dan il-konnettur jiġi mgħammar ukoll b'konnessjoni addizzjonali fil-forma ta' konnettur tat-tip maskili. Dawn is-subintestaturi jinkludu wkoll igganċjar plug-in li jinkludu plagg u par sokits (żewġ biċċiet). Kull wieħed mill-partijiet tal-plagg u tas-sokit għandu sokit wieħed u tagħmir ta' kuntatt ieħor. Dawn is-subintestaturi ma jinkludux l-elementi ta' konnessjoni jew kuntatt li magħhom konnessjoni elettrika tkun stabbilita biss b'mezzi oħrajn (pereżempju, terminals irbattuti, bil-kamin, issaldjati jew bil-klamp). Dawn huma koperti mill-intestatura 8536 90 (ara l-eżempji fil-figuri 3 sa 7). Madankollu l-plaggijiet u s-sokits, bil-kamin intern jew estern, huma inklużi. Fuq naħa minnhom il-kejbil huwa konness mal-konnettur permezz ta' konnessjoni rbattuta/bil-klamp. Fuq in-naħa l-oħra l-konnessjoni ssir bl-użu ta' vit jew bolt u skorfina. Il-konnessjoni elettrika ma ssirx bl-ipplaggjar. Ma hemm l-ebda tip ta' konnettur maskili jew femminili preżenti. Il-konnessjoni elettrika hija magħmula bl-invitar jew bl-ikklampjar. Din is-subintestatura tkopri biss plaggijiet u sokits użati għall-konnessjonijiet koassjali (ara l-eżempji fil-figuri 1 sa 6). Fis-26 ta' Lulju 2016, il-Kummissjoni adottat deċiżjoni ("id-Deċiżjoni") li ttemm l-impenji, li kienu saru vinkolanti bid-Deċiżjoni tal-Kummissjoni tal-4 ta' Mejju 2010. Id-Deċiżjoni hija indirizzata lil E.ON SE ("E.ON"), is-sussidjarja indiretta tagħha Uniper Global Commodities SE ("UGC" li tappartjeni lil sussidjarja diretta ta' E ON's Uniper SE ("Uniper")) u Open Grid Europe GmbH ("OGE"). Skont l-analiżi preliminari tal-Kummissjoni fid-Deċiżjoni fid-Deċiżjoni tal-2010, il-prenotazzjonijiet ta' kapaċità fit-trasport tal-gass estensiva fuq is-sistema ta' trażmissjoni tal-gass tista' titqies bħala rifjut li jingħata aċċess għal faċilità bażika li twassal għal esklużjoni ta' kompetituri fis-swieq ta' provvista tal-gass. Dan seta' kien ksur tal-Artikolu 102 TFUE. Għall-bidu, l-Impenji previsti fit-tnaqqis fit-tul tal-prenotazzjonijiet ta' kapaċità fit-trasport fin-netwerk li f'dak iż-żmien kien proprjetà ta' E.ON f'miżura ta' darba billi jħassru ċertu sehem tal-prenotazzjonijiet. Aktar tard, E.ON impenjat ruħha li tnaqqas aktar is-sehem ġenerali ta' prenotazzjonijiet taħt livell definit sa mhux aktar tard mill-1 ta' Ottubru 2015. E.ON impenjat ruħha wkoll li tibqa' taħt dan il-livell għal perjodu ulterjuri ta' 10 snin mid-data meta laħqet l-ewwel limitu tagħha. Minħabba li E.ON laħqet l-ewwel limitu fuq terminu twil definit fit-tieni pass tal-Impenji fl-1 ta' April 2011 għall-ewwel darba, l-Impenji għandhom jibqgħu validi sal-1 ta' April 2021. L-iskop ewlieni tal-Impenji kien li jippermettu d-dħul ta' partijiet terzi fuq is-swieq tal-forniment tal-gass Ġermaniżi - li sa dak iż-żmien kienu kkaratterizzati minn sistema ta' monopolji tal-provvista lokali u reġjonali — billi jilliberaw kapaċitajiet tat-trasport tal-provvista tal-gass u jiftħu s-swieq tal-forniment tal-gass għall-kompetizzjoni. Fl-2011, E.ON infurmat lill-Kummissjoni bl-iżvestiment ippjanat tagħha ta' EGT, li ngħatat l-isem ġdid ta' Open Grid Europe (OGE). Barra minn hekk, riċentement, E.ON ħabbret li kienet se tkabbar in-negozju tagħha tal-gass bl-ingrossa u kummerċ, li kien responsabbli għall-prenotazzjonijiet tal-kapaċità, f'kumpanija ġdida msejħa Uniper. Permezz ta' ittra tal-24 ta' Ġunju 2016, E.ON talbet it-tmien tal-Impenji bl-argument li seħħet bidla materjali tal-fatti li kienet ibbażata fuqhom id-Deċiżjoni tal-2010 li kienet tippermetti l-ftuħ mill-ġdid tal-proċedimenti skont l-Artikolu 9(2) tar-Regolament 1/2003. Barra minn hekk, iċ-ċirkostanzi tas-suq kienu nbidlu tant li l-Impenji ma kienux meħtieġa għall-futur u kienu jiġġustifikaw it-tmiem tal-Impenji. Il-Fiduċjarju tal-Monitoraġġ (ukoll il-"Fiduċjarju") ta opinjoni li tikkonferma sottomissjoni tal-E.ON. Il-Paragrafu 24 tal-Impenji jirreferi għall-Artikolu 9(2) tar-Regolament 1/2003 għal ftuħ mill-ġdid tal-proċedura. Skont l-Artikolu 9(2)(a) tar-Regolament 1/2003, il-"Kummissjoni tista', fuq talba jew fuq l-inizjattiva tagħha stess, terġa' tiftah il-proċedimenti: a) fejn hemm bidla materjali fi kwalunkwe min dawn il-fatti li fuqhom ġiet ibbażata d-deċiżjoni". Kif ser jiġi stabbilit hawn taħt, il-fatti rilevanti li fuqhom id-Deċiżjoni tal-2010 inbidlu b'mod konsiderevoli. Barra minn hekk, il-Kummissjoni tagħraf li tibdiliet sinifikanti fiċ-ċirkostanzi tas-suq jiġġustifikaw it-terminazzjoni tal-Impenji. Bidliet importanti meta mqabbel maż-żmien meta ttieħdet id-Deċiżjoni tal-2010 jirrigwardaw id-definizzjoni tas-swieq rilevanti, il-pożizzjoni fis-suq ta' E. ON dwar dawn is-swieq rilevanti, il-kwota ta' prenotazzjoni ta' E. ON u l-ammont ta; kapaċitajiet ta' trasport liberi kif ukoll il-bidliet regolatorji u l-bidliet fl-imġiba kummerċjali tal-parteċipanti tas-suq. Mill-2010, is-swieq Ġermaniżi tal-bejgħ bl-ingrossa tal-gass esperjenzaw bidliet konsiderevoli li jippermettu għal definizzjonijiet usa' tas-swieq rispettivi tal-prodott rilevanti kif ukoll tas-swieq ġeografiċi rilevanti. Fir-rigward tas-suq ġeografiku, l-oqsma tas-suq fil-Ġermanja li kienu separati ingħaqdu biex fl-aħħar mill-aħħar jiffurmaw żewġ oqsma tas-suq kbar fil-Ġermanja. Barra minn hekk, m'hemm l-ebda punti ta' konġestjoni sinifikanti bejn iż-żewġ oqsma tas-suq sabiex u f'deċiżjonijiet riċenti ġie identifikat suq nazzjonali kemm għas-suq downstream bl-ingrossa kif ukoll għas-suq tal-konsumaturi għall-forniment ta' klijenti industrijali kbar. Fir-rigward tad-definizzjoni tas-suq tal-prodotti, il-bidla ewlenija tikkonċerna l-amalgamazzjoni tas-sistemi tad-distribuzzjoni tal-gass H- u L-, li ppermettiet li titneħħa din id-distinzjoni anke fis-swieq tal-provvista tal-gass kif kien definit minn awtorità tal-kompetizzjoni Ġermaniża fl-2014. Dawn il-bidliet fis-swieq tal-forniment tal-gass kif ukoll l-implimentazzjoni komplimentari tal-Impenji wasslu għal tnaqqis sinifikanti fil-pożizzjoni globali tas-suq ta' E.ON fis-swieq ta' provvista tal-gass. Is-sehem mis-suq ta' E.ON fis-suq bl-ingrossa nazzjonali fi grad aktar "l isfel huwa stmat għal [25–35] % u fuq is-suq tal-konsumaturi nazzjonali għall-provvista ta' klijenti industrijali għal [15–25] %. Jidher improbabbli li E.ON għadha tista" titqies bħala dominanti f'dawn is-swieq. Mill-iżvestiment tagħha ta' EGT, E.ON m'għadhiex is-sid tta' jew tikkontrolla l-infrastruttura tat-trasport tal-gass. Għaldaqstant E.ON ma kellhiex iktar pożizzjoni dominanti fil-forniment tal-kapaċitajiet tat-trasport tal-gass. Jista' jiġi eskluż ir-riskju ta' kwalunkwe abbuż fil-futur tat-tip deskritt fid-Deċiżjoni tal-2010. Dan jirriżulta kemm mill-konformità mal-Impenji minn E.ON kif ukoll miil-bidliet fis-suq li jrendu kwalunkwe mġiba simili minn E.ON jew Uniper mas-sussidjarja tagħha UGC improbabbli fil-futur. E.ON ma tibqax qrib il-limitu ta' 54 % (għal gass H- u L- f'daqqa), imma, maż-żmien il-prenotazzjonijiet tagħha naqsu ferm. Ma hemm l-ebda indikazzjoni li E.ON tista' tkun viċin il-limitu ta' prenotazzjoni mill-ġdid fis-snin li ġejjin. Barra minn hekk, saru bidliet regolatorji u l-principju ta' "jinqeda l-ewwel min jiġi l-ewwel" ta' riservazzjonijiet tal-kapaċità ġie sostitwit bi proċeduri tal-irkant obbligatorji. Għalhekk, kwalunkwe żieda ta' kapaċità tkun ir-riżultat ta' proċedura ta' rkant kompetittiv. Barra minn hekk, ir-Regolament jillimita s-sehem ta' prenotazzjonijiet fit-tul. Dan joħloq aktar opportunitajiet għal kompetituri meta mqabbel mas-sitwazzjoni fl-2010. Barra minn hekk, il-parteċipanti fis-suq qed jippreferu dejjem aktar prenotazzjonijiet fil-qosor u hemm kapaċitajiet żejda sinifikanti tat-trasport. Għar-raġunijiet stabbiliti hawn fuq ir-riskju ta' esklużjoni futura minn E.ON permezz ta' prenotazzjonijiet tal-kapaċità tat-trasport estensivi fit-tul, kif stabbiliti fid-Deċiżjoni tal-2010 jista' jitqies bħala eskluż għas-snin li ġejjin. Lanqas ma huwa evidenti li E.ON għadha dominanti fuq is-swieq tal-provvista tal-gass rilevanti. Is-swieq tal-gass Ġermaniżi nfetħu f'dawn l-aħħar snin u ma setgħux jiġu esklużi għal darb' oħra b'imġiba abbużiva minn E.ON tat-tip deskritt fid-Deċiżjoni tal-2010. Għalhekk l-impenji m'għad baqagħlhom l-ebda skop. Għaldaqstant, il-valutazzjoni kumplessiva turi li kien hemm bidliet sinifikanti fis-swieq tal-gass kif ukoll fl-istruttura korporattiva ta' E.ON li l-Kummissjoni tqis bħala bidla materjali tal-fatti skont l-Artikolu 9(2) tar-Regolament 1/2003 u li jippermettu għal ftuħ mill-ġdid tal-proċedura. Barra minn hekk, il-Kummissjoni tagħraf li ċ-ċirkostanzi tas-suq inbidlu b'tali mod li jiġġustifikaw it-tmiem tal-Impenji. IR-REPUBBLIKA TAL-BULGARIJA IL-KUNSILL TAL-MINISTRI Skont l-Artikoli 5(2), 7(2)(8), 42(1)(1) u 44(3) tal-Att dwar ir-Riżorsi Naturali ta' Taħt l-Art, u l-Artikoli 4(1)(1) u 16 tar-Regolament dwar it-twettiq ta' offerti u proċeduri ta' sejħiet għall-offerti għall-għoti tal-awtorizzazzjoni għall-prospettar u/jew l-esplorazzjoni ta', u għall-għoti ta' konċessjonijiet għall-produzzjoni ta' riżorsi naturali ta' taħt l-art kif iddefinit fl-Att dwar ir-Riżorsi Naturali ta' Taħt l-Art, adottat bir-Riżoluzzjoni tal-Kunsill tal-Ministri Nru 231 tal-2010, Taqsima 63 tad-Dispożizzjonijiet Tranżitorji u Finali tal-Att li Jemenda l-Att dwar il-Projbizzjoni ta' Armi Kimiċi u l-Kontroll fuq Sustanzi Kimiċi Tossiċi u l-Att Prekursuri tagħhom (SG Nru 14, 2015) u proposta motivata mill-Ministru għall-Enerġija IL-KUNSILL TAL-MINISTRI IDDEĊIEDA KIF ĠEJ: L-awtorizzazzjoni msemmija fil-punt 1 għandha tingħata abbażi ta' proċedura kompetittiva ta' offerti li fiha l-offerenti ma jkunux preżenti meta jiġu kkunsidrati l-offerti. Il-perjodu ta' awtorizzazzjoni għall-prospettar u l-esplorazzjoni għandu jiġi ffissat għal ħames snin mid-data li fiha l-ftehim tal-prospettar u l-esplorazzjoni jidħol fis-seħħ, bi dritt li dan il-perjodu jiġi estiż skont l-Artikolu 31(3) tal-Att dwar ir-Riżorsi Naturali ta' Taħt l-Art. Il-prezz tal-fajl tal-offerti għandu jkun ta' BGN 10 000, it-taxxa fuq il-valur miżjud (VAT) inkluża. Il-fajl tal-offerti għandu jinkiseb mill-Ministeru tal-Enerġija fi: ul. Triaditsa 8, Sofia, sal-iskadenza speċifikata fil-punt 4, mal-preżentazzjoni ta' ordni tal-pagament. L-ammont speċifikat fil-punt 7 għandu jiġi ttrasferit fil-kont tal-bank tal-Ministeru tal-Enerġija: BIC tal-BNB għall-pagamenti fil-munita Bulgara (BGN) — BNBGBGSD; Il-kodiċi SWIFT tal-BNB għall-pagamenti f'munita barranija — BNBGBGSF; Il-kwartieri ġenerali tal-BNB. Dan li ġej għandu jitniżżel fuq l-ordni tal-pagament: "Għall-fajl tal-offerti għall-'Block 1-25 Vratsa-West' mixtri f'isem l-applikant" li ismu jrid jinkiteb fuq l-ordni tal-pagament. Il-persuna li tirċievi l-fajl tal-offerti għandha tiffirma dikjarazzjoni f'isem l-applikant, u timpenja ruħha li tipproteġi l-kunfidenzjalità tal-informazzjoni li tinsab fih. L-applikanti li jixtiequ jipparteċipaw fil-proċedura ta' sejħa għall-offerti għandhom jissodisfaw ir-rekwiżiti speċifikati fl-Artikolu 23(1) tal-Att dwar ir-Riżorsi Naturali ta' Taħt l-Art. L-applikant jew fejn l-applikant huwa grupp, kull wieħed mill-membri tiegħu, għandu jipprovdi dikjarazzjoni li tikkonferma n-nuqqas taċ-ċirkostanzi skont l-Artikolu 2 flimkien ma' § 1 tad-Dispożizzjonijiet Addizzjonali tal-Att dwar ir-relazzjonijiet ekonomiċi u finanzjarji ma' kumpaniji rreġistrati f'ġurisdizzjonijiet ta' taxxa preferenzjali, l-entitajiet marbuta magħhom u s-sidien benefiċjarji tagħhom (ZIFODRYUPDRSTLTDS) (SG Nru 1, 2014) jew evidenza tal-eżistenza ta' ċirkustanzi taħt l-Artikolu 4 ta' ZIFODRYUPDRSTLTDS. L-intrapriża jew raggruppament applikanti għandu jkollu l-kapaċitajiet maniġerjali meħtieġa għat-twettiq ta' attivitajiet ta' prospettar u ta' esplorazzjoni. Sabiex tingħata prova tal-kapaċitajiet maniġerjali, jeħtieġ li jkunu ssodisfati l-kondizzjonijiet kollha li ġejjin: Jeħtieġ li l-applikant jew fejn l-applikant huwa raggruppament, kull wieħed mill-membri tiegħu, jipprovdi referenzi oriġinali minn imsieħba tan-negozju; Jeħtieġ li l-applikant jew fejn l-applikant huwa raggruppament, kull wieħed mill-membri tiegħu, jipprovdi evidenza ta' għarfien espert professjonali u ta' esperjenza miksuba fil-ġestjoni ta' mill-inqas proġett wieħed għall-prospettar u l-esplorazzjoni ta' riżorsi minerali — iż-żejt u l-gass naturali. L-applikant jista' jagħti prova tal-kapaċitajiet maniġerjali b'referenza għall-kapaċitajiet ta' partijiet terzi konnessi, kemm jekk persuni naturali jew ġuridiċi, dejjem jekk l-applikant jippreżenta evidenza tal-użu tal-kapaċitajiet ta' dawn il-partijiet terzi, kif ukoll dokumenti li juru l-kompetenza professjonali u l-esperjenza maniġerjali tagħhom. Il-prova tal-kapaċitajiet ta' partijiet terzi għandha tkun fornuta permezz tal-preżentazzjoni ta' dokumenti, kif speċifikat fil-fajl tal-offerti. Jeħtieġ li l-applikant jew ir-raggruppament ikollu r-riżorsi finanzjarji meħtieġa għat-twettiq tal-attivitajiet ta' prospettar u ta' esplorazzjoni. Għall-konformità mar-regola tar-riżorsi finanzjarji, l-intrapriża applikanti, jew tal-inqas wieħed mill-membri tar-raggruppament applikanti: Jeħtieġ li jkun iġġenera dħul nett totali minimu ta' BGN 4 000 000 fit-tliet snin finanzjarji preċedenti (skont id-data tal-istabbiliment tiegħu); fejn l-applikant huwa raggruppament li mhuwiex persuna ġuridika, ir-rekwiżit stabbilit f'dan il-punt japplika għar-raggruppament globali, inkella Irid jipprovdi referenza minn bank jew istituzzjoni finanzjarja oħra li tiċċertifika li huwa għandu l-mezzi finanzjarji meħtieġa għad-dispożizzjoni tiegħu biex jimplimenta l-attivitajiet ta' prospettar u esplorazzjoni taż-żejt u l-gass naturali, fi "Block 1-25 Vratsa-West", inkella Irid jippreżenta ittra ta' intenzjoni minn bank jew istituzzjoni finanzjarja oħra rigward l-għoti lill-applikant tal-fondi meħtieġa għall-implimentazzjoni tal-attivitajiet ta' prospettar u esplorazzjoni taż-żejt u l-gass naturali, fi "Block 1-25 Vratsa-West". Prova ta' riżorsi finanzjarji skont il-paragrafu 11.1.2 u 11.1.3 tista' tiġi pprovduta b'referenza għar-riżorsi ta' partijiet terzi konnessi, kemm jekk persuni naturali jew ġuridiċi, dejjem jekk l-applikant ikun jista' juri li dawn ir-riżorsi se jkunu disponibbli lilu, billi jispeċifika l-ammont tagħhom f'BGN. Il-prova ta' riżorsi ta' partijiet terzi għandha tkun fornuta permezz tal-preżentazzjoni ta' dokumenti, kif speċifikat fil-fajl tal-offerti. L-offerti tal-applikanti għandhom jiġu evalwati abbażi tal-programmi ta' ħidma proposti, tar-riżorsi ddedikati għall-ħarsien ambjentali, tal-bonusijiet, u tat-taħriġ. Id-depożitu għall-parteċipazzjoni fil-kompetizzjoni għandu jiġi ffissat għal BGN 5 000, pagabbli sad-data tal-iskadenza speċifikata fil-punt 5 lill-kont bankarju tal-Ministeru tal-Enerġija: BIC tal-BNB għall-pagamenti fil-munita Bulgara (BGN) — BNBGBGSD; Il-kodiċi SWIFT tal-BNB għall-pagamenti f'munita barranija — BNBGBGSF; Il-kwartieri ġenerali tal-BNB. L-applikanti li ma jiġux aċċettati fil-proċedura kompetittiva ta' offerti għandhom jiġu rimborżati l-flus li jkunu ddepożitaw fi żmien 14-il jum mid-data li fiha tidħol fis-seħħ id-deċiżjoni tal-bord tal-għażla li ma jiġux aċċettati. Id-depożitu li jkun għamel l-offerent rebbieħ għandu jiġi rimburżat fi żmien 14-il jum minn meta jiġi ffirmat il-ftehim, u d-depożiti tal-offerenti l-oħrajn għandhom jiġu rimburżati fi żmien 14-il jum wara l-pubblikazzjoni fil-Gazzetta tal-Istat tad-deċiżjoni tal-Kunsill tal-Ministri dwar l-għoti tal-awtorizzazzjoni għall-prospettar u l-esplorazzjoni. L-applikazzjonijiet sabiex wieħed jipparteċipa fil-proċedura kompetittiva ta' offerti u l-offerti bil-proċedura kompetittiva ta' offerti għandhom jitressqu lir-Reġistru tal-Ministeru tal-Enerġija fi: ul. Triaditsa 8, Sofia, bil-Bulgaru, skont l-Artikolu 46 tal-Att dwar ir-Riżorsi Naturali ta' Taħt l-Art. L-offerti għandhom ikunu konformi mar-rekwiżiti u l-kundizzjonijiet speċifikati fil-fajl tal-offerti. Il-proċedura kompetittiva ta' offerti għandha titwettaq anke fil-każ li jiġi aċċettat applikant wieħed biss biex jipparteċipa fiha. Il-Ministru għall-Enerġija huwa awtorizzat: jorganizza u jwettaq il-proċedura kompetittiva ta' offerti. Din id-Deċiżjoni għandha tiġi ppubblikata fil-Gazzetta tal-Istat u fuq is-sit web tal-Kunsill tal-Ministri. Din id-Deċiżjoni għandha titħabbar fil-muniċipalitajiet ta' Vidin, Montana, Vratsa, Lovech u Sofia. (sistema ta' koordinati WGS84) L-attivitajiet kummerċjali tal-impriżi kkonċernati huma: Wara eżami preliminari, il-Kummissjoni tqis li t-tranżazzjoni notifikata tista' taqa' fil-kamp ta' applikazzjoni tar-Regolament dwar l-Għaqdiet. Madankollu, id-deċiżjoni finali dwar dan il-punt hija riżervata. Il-Kummissjoni tistieden lil terzi persuni interessati biex jibagħtulha l-kummenti li jista' jkollhom dwar l-operazzjoni proposta. Il-kummenti jridu jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Il-kummenti jistgħu jintbagħtu lill-Kummissjoni permezz tal-faks (+32 22964301), permezz tal-email lil COMP-MERGER-REGISTRY@ec.europa.eu jew permezz tal-posta, bir-referenza M.8392 — Bolloré/Vivendi, fl-indirizz li ġej: